《避寇宿岭下田家》
元代·刘崧

攘攘忽超岭，冥冥遂投村。不知来远近，但见行者奔。

风起草木动，牛鸣人语喧。妻子局道隅，泪下声吐吞。

老翁墙头看，为我启重门。掬泉沃烦热，坐我林竹根。

稍觉颜色定，岂知心魂翻。兹行寔仓卒，感君言貌温。

平生亲与友，此日焉足论。

作者简介：（1321—1381）元末明初江西泰和人，原名楚，字子高。洪武三年举经明行修，授兵部职方司郎中，迁北平按察司副使。坐事谪输作，寻放归。十三年召拜礼部侍郎，擢吏部尚书。寻致仕归。次年，复征为国子司业，卒于官。谥恭介。博学工诗，江西人宗之为西江派。有《北平八府志》、《槎翁诗文集》、《职方集》。